D O H O D A

medzi

V L Á D O U    S L O V E N S K E J    R E P U B L I K Y

A

V L Á D O U    Č E S K E J    R E P U B L I K Y

 o vzájomnom uznávaní výsledkov laboratórnych skúšok
u poľnohospodárskych a potravinárskych výrobkov

Vláda Slovenskej republiky a vláda Českej republiky (ďalej len ”zmluvné strany”)

oceňujúc význam úsilia štátov Stredoeurópskej dohody o voľnom obchode rozvíjať spoluprácu svojich inštitúcií zodpovedných za sledovanie kvality výrobkov a ochranu spotrebiteľa;

uvedomujúc si nutnosť zjednodušenia vzájomného obchodu s poľnohospodárskymi výrobkami a potravinami;

vyjadrujúc svoju vôľu prispieť k dynamickému rozvoju zahraničného obchodu a tak napomôcť naplnenie cieľov Stredoeurópskej dohody o voľnom obchode, ako aj Zmluvy medzi Slovenskou republikou a Českou republikou o vytvorení colnej únie,

sa dohodli takto:

Článok 1

1.	Zodpovednými orgánmi za vykonávanie tejto dohody sú:

za Slovenskú republiku Ministerstvo pôdohospodárstva prostredníctvom Štátnej veterinárnej a potravinovej správy SR a Ministerstvo zdravotníctva prostredníctvom hlavného hygienika Slovenskej republiky,

za Českú republiku Ministerstvo poľnohospodárstva prostredníctvom Českej poľnohospodárskej a potravinárskej inšpekcie a Štátnej veterinárnej správy a Ministerstvo zdravotníctva prostredníctvom hlavného hygienika Českej republiky.

2.	Zmluvné strany si písomne oznámia každú zmenu, týkajúcu sa zodpovedných orgánov.

Článok 2

Výrobkami sa na účely tejto dohody rozumejú poľnohospodárske a potravinárske výrobky vyrobené v Slovenskej republike alebo v Českej republike uvádzané do obehu za podmienok stanovených vnútroštátnymi právnymi predpismi štátov zmluvných strán.

Článok 3

Zmluvné strany sa zaväzujú, že budú prostredníctvom svojich zodpovedných orgánov vzájomne uznávať výsledky laboratórnych skúšok u výrobkov uvedených v článku 2,  vykonaných v laboratóriách, ktorých metódy skúšania sú akreditované príslušným národným akreditačným orgánom.

Článok 4

1.	Uznanie výsledkov laboratórnych skúšok uskutočnia zodpovedné orgány na základe protokolu o skúške a etikety výrobku.

2.	Zodpovedné orgány oboch zmluvných strán majú právo vyžadovať dodatočné laboratórne skúšky, prípadne dokumentáciu, pokiaľ protokol o skúške, ktorý bol vystavený podľa článku 3 laboratóriom štátu druhej zmluvnej strany, nebude obsahovať skúšky požadované právnymi predpismi preberajúcej strany.

Článok 5

Výsledky laboratórnych skúšok sa uvedú v protokole o skúške vyhotovenom v súlade s požiadavkami  STN EN ISO/IEC 17 025.

Článok 6

1.	Zodpovedné orgány každej zo zmluvných strán majú právo vykonať náhodnú kontrolu dodávaných výrobkov, na ktoré sa vzťahuje táto dohoda, a to podľa právnych predpisov svojho štátu.

2.	Pokiaľ budú pri kontrole zistené nedostatky, ktoré môžu ohroziť život alebo zdravie spotrebiteľov, majú zodpovedné orgány zmluvných strán právo prijať opatrenia v súlade s vnútroštátnymi právnymi predpismi. O zistených nedostatkoch a opatreniach na ich nápravu sa budú zmluvné strany písomne informovať prostredníctvom zodpovedných orgánov uvedených v článku 1 tejto dohody.

Článok 7

Táto dohoda môže byť menená a dopĺňaná len po vzájomnej písomnej dohode obidvoch  zmluvných strán. 

Článok 8

1.	Dohoda podlieha schváleniu v súlade s vnútroštátnymi právnymi predpismi štátov oboch zmluvných strán a nadobudne platnosť tridsiatym dňom odo dňa doručenia neskoršej diplomatickej nóty o tomto schválení, najneskôr však dňa 1. januára 2003.

2.	Dohoda sa uzaviera na dobu piatich rokov a jej platnosť bude automaticky predlžovaná vždy o ďalších päť rokov, pokiaľ ju žiadna zo zmluvných strán písomne nevypovie, najneskôr šesť mesiacov pred uplynutím doby jej platnosti.

3.	Bez ohľadu na ustanovenia odseku 2 tohto článku sa skončí platnosť tejto dohody dňom nadobudnutia platnosti zmluvy o pristúpení Slovenskej republiky a Českej republiky alebo jedného z oboch štátov k Európskej únii. 

Článok 9

Dňom nadobudnutia platnosti tejto dohody v súlade s článkom 8 ods. 1 končí platnosť Dohody medzi vládou Slovenskej republiky a vládou Českej republiky o vzájomnom uznávaní výsledkov laboratórnych skúšok u poľnohospodárskych a potravinárskych výrobkov, podpísanej v Prahe dňa 28. mája 2001.

Dané v                  dňa                   2002 v dvoch pôvodných vyhotoveniach, každé v  slovenskom  a českom jazyku, pričom obe znenia majú rovnakú platnosť. 

Za vládu                                                                   Za vládu
		 Slovenskej republiky:				    Českej republiky: